沈佺期
赦到不得归题江上石
家住东京里，身投南海西。风烟万里隔，朝夕几行啼。
圣主讴歌洽，贤臣法令齐。忽闻铜柱使，走马报金鸡。
弃市沾皇渥，投荒漏紫泥。魂疲山鹤路，心醉跕鸢溪。
天鉴诛元恶，宸慈恤远黎。五方思寄刃，万姓喜然脐。
自幼输丹恳，何尝玷白圭。承言窜遐魅，雪枉间深狴。
坟垄无由谒，京华岂重跻。炎方谁谓广，地尽觉天低。
百卉杂殊怪，昆虫理赖暌。闭藏元不蛰，摇落反生荑。
疟瘴因兹苦，穷愁益复迷。火云蒸毒雾，阳雨濯阴霓。
周乘安交趾，王恭辑画题。少宽穷涸鲋，犹愍触藩羝。
配宅邻州廨，斑苗接野畦。山空闻斗象，江静见游犀。
翰墨思诸季，裁缝忆老妻。小儿应离褓，幼女未攀笄。
梦蝶翻无定，蓍龟讵有倪。谁能竟此曲，曲尽气酸嘶。